作者:元稹
標題:哭女樊四十韻
內容:逝者何由見，中人未達情。馬無生角望，猿有斷腸鳴。去伴投遐徼，來隨夢險程。四年巴養育，萬裡硤回縈。病是他鄉染，魂應遠處驚。山魈邪亂逼，沙蝨毒潛嬰。母約看甯辨，餘慵療不精。欲尋方次第，俄值疾充盈。燈火徒相守，香花只浪擎。蓮初開月梵，蕣已落朝榮。魄散雲將盡，形全玉尚瑩。空垂兩行血，深送一枝瓊。秘祝休巫覡，安眠放使令。舊衣和篋施，殘藥滿甌傾。乳媼閑於社，醫僧婗似酲。憫渠身覺剩，訝佛力難爭。騎竹痴猶子，牽車小外甥。等長迷過影，遙戲誤啼聲。涴紙傷餘畫，扶床念試行。獨留呵面鏡，誰弄倚牆箏。憶昨工言語，憐初妙長成。撩風妒鸚舌，淩露觸蘭英。翠鳳輿真女，紅蕖捧化生。只憂嫌五濁，終恐向三清。宿惡諸葷味，懸知眾物名。環從枯樹得，經認寶函盛。慍怒偏憎數，分張雅愛平。最憐貪慄妹，頻救懶書兄。為佔嬌饒分，良多眷戀誠。別常回面泣，歸定出門迎。解怪還家晚，長將遠信呈。說人偷罪過，要我抱縱橫。騰蹋遊江舫，攀緣看樂棚。和蠻歌字拗，學妓舞腰輕。迢遞離荒服，提攜到近京。未容誇伎倆，唯恨枉聰明。往緒心千結，新絲鬢百莖。暗窗風報曉，秋幌雨聞更。敗槿蕭疏館，衰楊破壞城。此中臨老淚，仍自哭孩嬰。